Så lykkelig i Sverige

«Så lykkelig i Sverige» er en coverlåt med den norske humortrioen Prima Vera, opprinnelig utgitt 1. desember 1978 på musikkalbumet Brakara. Sangen ble innspilt 31. juli–3. august 1978 i Roger Arnhoff studio i Oslo. Jonas Fjeld Band var musikere. Brakara ble nylansert på CD i august 2001.

Originalen heter «Happy Together» og ble utgitt på singel i 1967 med gruppa The Turtles. Garry Bonner og Alan Gordon var låtskrivere og originaltekstens jeg er en nyforelsket mann.

På 1970-tallet hadde den svenske popgruppa ABBA vunnet Eurovision Song Contest og toppet singellistene i Storbritannia og Australia. Videre hadde Sverige vunnet flere landslagskamper i fotball over Norge, Björn Borg var en suveren tennisspiller og Ingemar Stenmark ditto i slalåm. Nabolandet hadde også to tv-kanaler mot Norge, som kun hadde NRK. Som følge av den svenske dominansen sammenlignet med Norge, laget Prima Vera en svenskehets-tekst som «hevn». Jahn Teigen var vokalist, og mot slutten av sangen traller Teigen og Tom Mathisen på Sveriges nasjonalsang «Du gamla, du fria».

Da de fremførte «Så lykkelig i Sverige» for NRK i programmet Det er Norge som er bra! (sendt 12. januar 1980), hadde de statister i bakgrunnen som forestilte Björn Borg (spilt av Erling Bonde) og ABBA. Teigen sang etter playback, mens Mathisen og Herodes Falsk gjorde tilgjort gjøn med «svenskene». Utdrag av dette sendte NRK 18. september 1999 i programmet Og det er langt å gå. Programmet Det er Norge som er bra! ble sendt i sin helhet 6. september 2014 i forbindelse med Komiprisen 2014 hvor Prima Vera ble tildelt Årets hederspris.

Selv om sangen ikke ble utgitt på singel, ble den umåtelig populær blant ungdom. Da Prima Vera møttes igjen på Rockefeller 14. mars 2000 (til ære for avdøde Marius Müller), var «Så lykkelig i Sverige» blant sangene som ble fremført.

I 1980 ga Prima Vera ut en versjon med svensk tekst som fikk tittelen «Så lycklig i Norge». Her synger Teigen på svensk, og det er nordmenn som blir hetset. I stedet for den svenske nasjonalsangen, er det «Ja, vi elsker dette landet» som blir trallet av Mathisen og Teigen mot slutten. «Så lycklig i Norge» varer omtrent 15 sekunder lenger enn den norskspråklige versjonen.

Det hører med til historien at Teigen flyttet til Ingelstorp i Skåne, sør i Sverige i 2006.

Andre utgivelser 
Det är Sverige som är bra/Så lycklig i Norge/Två minuters tystnad – (svensk singel med svensk tekst 1980) 
Best of Ebba – (utgitt 15. januar 1981)
Absolute Prima Vera – (utgitt januar 1994)
The Prima Vera Show – (utgitt juni 1999 – playback – Teigens vokal er fra studioversjonen. Ergo mimer han fra scenen, etter først å ha foretatt en planlagt mislykket versjon med et keyboard som henger seg opp på liksom.)
Prima Vera (a)live – (konsertfilm utgitt oktober 2001, opptaket stammer fra høsten 2000.)
Det beste fra Prima Vera – (utgitt 20. juni 2016)

Referanser 

Prima Vera-sanger
Sanger fra 1978